Document ID: /roh_data/filtered/fineweb-2-filterrobots_roh.jsonl.gz/31899

Sco l’architect da la surbajegiada Aluis Huonder ha infurmà, saja vegnì fundà ina societad da bajegiar che realisescha la surbajegiada che prevesa trais chasas cun mintgamai 7 fin 8 abitaziuns adattadas per seniors. La societad che finanziescha la surbajegiada sin basa privata calculescha cun custs da 7 fin 8 milliuns.
Abitadi per giuven e vegl
Las abitaziuns vegnan construidas tenor las normas vertentas per abitaziuns ch’èn adattadas per viver en la vegliadetgna. Vul dir l’access ed il plaz per sutgas da rodas è dà en tut ils locals. L’idea da la societad è dentant ch’i dettia in maschaida tranter giuven e vegl. Fin in terz da las abitaziuns pon vegnir laschadas a tschains a persunas giuvnas.
Gia procurà per gronda discussiun
Il fatg ch’ina gruppa d’investiders privats realisescha abitaziuns per viver en la vegliadetgna a Mustér ha procurà per malaveglia tranter las vischnancas da Tujetsch e Mustér il schaner passà cura ch’il project è vegnì enconuschent. La fundaziun PUNTREIS a la quala las vischnancas da la Sursassiala fan part planisescha da realisar ina residenza da seniors a Sedrun. Il crap da stgarpitsch è stà che la vischnanca da Mustér metta a disposiziun il terren cun in contract da dretg da bajegiar.
Sche tut va bain quintan ins da pudair cumenzar cun las lavurs proxima stad e retrair las emprimas abitaziuns l’atun 2017.